La Diputació presenta la campanya Alerta convivència! per a sensibilitzar contra l'assetjament escolar - Revista Saó\nUn vídeo amb la participació de influencers, al costat d’una guia didàctica i la cançó ‘Alerta convivència!’ formen part del projecte dirigit als centres d’educació Primària i Secundària de la província.\nLa diputada d’Educació, Empar Folgado, ha fet una crida perquè augmente la conscienciació del problema en tota la societat. Els col·legis i instituts ja disposen del material de la campanya.\nLa Diputació de València ha impulsat, a través de l’àrea d’Educació que dirigix la diputada provincial Empar Folgado, la campanya Alerta convivència!, presentada este dimecres a la sala Alfons el Magnànim del Centre Cultural La Beneficència, i que ha comptat amb la presència del president de la corporació, Toni Gaspar, a més de nombrosos alcaldes i diputats provincials.\nPer a això, els doctors en Psicologia Sandra Molines i Jorge Perpiñán han elaborat una guia didàctica que ja ha sigut repartida entre els centres educatius de Primària i Secundària, i que inclou activitats de reflexió i recursos per a saber com actuar a l’hora de previndre casos d’assetjament o bullying. “Capacitar a l’alumnat per a participar de manera constructiva en el conflicte i viure la diferència com una font de riquesa, oportunitat i diversitat és el propòsit que perseguim”, assenyalen els responsables de la guia.\nPer part seua, el president Gaspar ha volgut posar l’accent en la importància de l’escola per a tindre una societat millor el dia de demà. “L’esforç que dediquem hui a aconseguir respecte i bona convivència a les aules, serà calve per a millorar el món que ve”, ha declarat el màxim responsable de la institució provincial.\nL’audiovisual del projecte, que plasma al seu inici un exemple d’assetjament escolar mitjançant una conversa dins d’un grup de WhatsApp, compta amb la col·laboració desinteressada de destacats influencers, les opinions dels quals en xarxes socials, que seguixen milers de persones, tenen molt predicament entre el públic jove. “Dianina XL, Chica Bona, Aitana Soriano, Marru i el mediàtic Miquel Montoro han aportat el seu testimoniatge contra l’assetjament escolar, amb un missatge de rebuig al rebuig i d’ànim a l’alumnat. A més, coneguts cantants de grups de música en valencià fiquen també el seu granet d’arena en el vídeo.\nFinalment, la diputada Empar Folgado ha destacat que “tots els materials que componen el projecte han sigut ja remesos als centres educatius, als quals convidem a sumar-se a esta alerta per l’empatia, el respecte i la convivència”.


Home Blog La possibilitat d’entrar en contacte amb el cos\nTot sovint escoltem per primera vegada la recomanació “d’entrar en contacte amb el cos” a una classe de teatre, i ens sembla sorprenent.\nCom? Cal entrar en contacte amb el cos? Per què? És que no hi estem sempre, en contacte amb el cos?\nLa resposta és, efectivament, NO.\nLa pregunta té càrrega poètica, suposa una paradoxa. La resposta aclareix la pregunta. Sí, cal posar-se en contacte amb el cos perquè tendim a estar segrestats pels nostres propis pensaments, per una activitat diària accelerada, estressant, dominada per la pressa, l’ansietat i el mandat constant dels “hauria de fer això” i els “no hauria de fer allò altre”.\nNo obstant això, ens trobem sovint amb persones que ens pregunten:\nD’acord, és important entrar en contacte amb el cos, deixar que el cos parli, permetre que el cos flueixi, escoltar el que el cos ens diu. Però… com exactament? Ho intento però no ho aconsegueixo. La meva ment corre a tota velocitat i no puc parar-la. Alguna cosa interfereix constantment en el meu desig de connectar amb el meu cos i no sé què fer.\nSón moltes les veus en el camp de la medicina, la teràpia o el coaching que recomanen formes de meditació per a detenir el funcionament accelerat, confús i estressant de la ment. També la neurociència ha demostrat que la pràctica de la meditació modifica el cervell i proporciona recursos per a l’autoconeixement, la serenitat i les actituds propositives.\nSi ens fixem descobrim que un percentatge molt alt de les pràctiques de meditació consisteixen a observar la respiració. O més concretament, atendre el moviment de la nostra respiració en el cos. I aquest és, efectivament, el millor camí a seguir. Sense adonar-nos-en i en la mesura que el moviment de la respiració s’estén per tronc, cap i extremitats, estarem entrant en contacte orgànic i veritable amb el nostre cos.\nSi ho aconseguim ja haurem obert una primera porta i la més important.\nA continuació es tractarà d’observar què hi ha darrere d’aquesta porta. Quines sensacions sentim i on? Podem moure’ns o deixar-nos moure des d’aquest estat?\nEns disposem a escoltar estímuls interns però també externs. Ens deixem moure. És el cos, per descomptat, qui es mou. I tot el que hem de fer és no interferir: desbloquejar-nos i permetre que els impulsos interns es desenvolupin. Fluir.\nA partir d’aquest moment s’obriran més portes. Podem descobrir molts més aspectes, qualitats de moviment i energies ocultes a l’inconscient i que desconeixíem. Comencem a confiar en la saviesa del nostre cos, la nostra intuïció, les nostres sensacions i el nostre moviment autèntic. Podem, a la fi, deixar anar el control, l’hegemonia de la ment, i obrir-nos a la incertesa del desconegut, del no saber, de la sorpresa de viure cada moment en tota la seva plenitud. Ens carreguem d’energia, elevem el sistema immune i entrem en un joc experiencial inacabable, del qual sempre obtindrem el retorn de saber-nos persones més humanes, empàtiques, sensibles, sàvies i fortes.\nÉs per això que un de les nostres màximes aspiracions és fer-vos entrar en contacte amb les il·limitades possibilitats del nostre cos, ja sigui a través de la consciència corporal (Moure i Commoure), la veu i el cant (Cos lliure, veu lliure), les arts marcials (Aikido), el moviment (5 ritmes) o el teatre (Teatre i Consciència, Improvisació).\nVolem compartir amb vosaltres la nostra pròpia experiència com a professionals de les arts escèniques. I juntxs emprendre el meravellós viatge que ens connecta amb el present, amb els nostres impulsos interns, amb la nostra capacitat d’escolta i amb les nostres possibilitats expressives.\nUs recomanem que us mantingueu atentxs als propers cursos i a l’oferta formativa 2021-2022, perquè serà un regal per a l’ànima.


Coses de l'Octavi: L'esquer del canvi\nUna pràctica comercial força vella i que funciona, a jutjar per la seva persistència, és la d’invitar als potencials consumidors a sessions publicitàries en sales d’hotel i restaurants, sense anunciar la naturalesa del producte que hom pretén vendre, i sota la promesa d’un regal pel simple fet d’assistir-hi, compri o no. Jo, la veritat, no hi vaig mai, malgrat que rebo invitacions d’aquestes en la meva bústia tan sovint, que si les acceptés tindria la casa plena de coberteries, pernils, polseres, litres i litres d’oli d’oliva, guants, abrics, aparells de ràdio, videojocs i un munt de coses més, la majoria inútils. A banda que sóc poc amic de la publicitat, que suporto però em molesta, no em veig acudint a una sessió d’aquestes i emportant-me el regal sense comprar res, encara que sigui per compromís. I si hi vaig i compro, serà per adquirir un producte que no necessito, a un preu que no em convé, i amb un regal que no m’interessa. No, gràcies. Comprenc que per vendre s’ha de fer de tot, però hi ha formes més sofisticades de convèncer-me. Això de l’esquer del regal és tan simple i descarat, que em faria vergonya caure-hi.\nPerò he de reconèixer que, malgrat la meva prevenció, el sistema funciona. Conec persones que no se’n perden cap i no compren mai res, i d’altres que van a totes i ho compren tot. Quan l’esquer és a l’aigua, sempre pica un peix. I en temporada de pesca, com en les rebaixes, hi ha ganes de comprar i de ser pescat. També quan s’apropen les eleccions l’ham és a punt i l’esquer preparat. Dues ofertes principals, el canvi i la continuïtat, i el demès són variacions. Crec que la continuïtat és l’oferta més clara. Ja em vist el que hi ha, ja ho hem provat durant quatre anys o més i sols es tracta de decidir si ens ha agradat o no. El producte és a la vista.\nEl canvi és una altra història. Per definició, és un producte diferent al de la continuïtat i, per tant, si l’escollim estem comprant quelcom diferent d’allò que hem tingut. Per a triar cal alguna cosa més que el propi canvi. El canvi per al canvi sols s’entén en una situació catastròfica, quan les coses no poden anar a pitjor. La veritat és que a l’apropar-se les eleccions se’n parla molt però no s’explica en què consisteix. És la mateixa estratègia comercial que he apuntat. No se’ns diu què comprarem, però se’ns promet el regal del canvi. Ja se sap que funciona, que la gent comprarà un matalàs d’aigua i s’emportarà un collaret per la dona i una cartera de cuir pel marit, sense ni preguntar-se si no dormia millor en el matalàs de llana de tota la vida, igual que votarà per l’oferta del canvi sense ni tan sols preguntar en què consisteix. Són maneres eficients de vendre el que d’altra forma no seria atractiu, i com he dit, quan poses l’esquer i tires l’ham, sempre hi ha un ciutadà que pica (perdó, un peix). Normalment el que acabes emportant-te no és el canvi sinó el recanvi, és a dir el mateix però d’un altre color. O sigui que, malgrat el regal, no vaig a aquestes sessions. Mai compro a cegues.\ndissabte, 12 de febrer de 2011 20:29\n1 comentaris :: L'esquer del canvi\nAcí, al País Valencià, només els il·lusos pensen que pot haver-hi canvi, ni que siga truculent!\n13 de febrer de 2011 a les 10:39


Una altra víctima mortal a Manresa i ja en són 34 durant el desembre - Regió7\nUna altra víctima mortal a Manresa i ja en són 34 durant el desembre\nAlthaia ha donat set altes en dos dies a pacients que han superat la covid\n24·12·20 | 16:02\nL'epidèmia s'ha cobrat una altra víctima mortal que estava ingressada a l'àrea covid-19 de la Fundació Althaia. Amb aquesta nova defunció han perdut la vida 34 persones ingressades en els centres assistencials de la ciutat en el que va de mes.\nFins ara s'han produït 317 defuncions, de les quals 218 a Althaia i 99 a Sant Andreu. Pel que fa a aquest darrer centre, 35 de les morts han tingut lloc des del 15 d'octubre.\nFins avui, Althaia ha donat 1.481 altes a pacients que han superat la infecció, set més que dimarts.\nEl nombre actual de pacients ingressats per coronavirus a Althaia és de 75.\nAlthaia va fer públic un comunicat en el què alertava de l'empitjorament de la pandèmia i demanava la implicació de la ciutadania per evitar una tercera onada.\nEn el comunicat explicava que està fent front aquesta tardor a la segona onada de la pandèmia de la covid-19, que encara no ha arribat a la fi. Ara, a diferència de la primera etapa, s’està compaginant amb una elevada pressió assistencial de patologia no covid ja que, a més de l’activitat habitual, s’ha d’assumir la derivada de l’aturada dels mesos de març i abril.\nAquesta realitat suposa una gran complexitat pel gran volum d’activitat a la qual cal donar resposta i per l’important esforç que fan cada dia els professionals de la institució. Les dades epidemiològiques han empitjorat cosa que fa preveure que en breu pugui començar una tercera onada si la situació no es reverteix.\nPer tot això, la institució fa una crida a la responsabilitat i demana a la ciutadania que segueixi les indicacions de les autoritats sanitàries de cara a les festes de Nadal. La col·laboració de tothom és fonamental per tal d’assegurar la sostenibilitat del sistema de salut.\n3 Una apagada deixa gairebé 1.700 abonats sense llum a la zona sud de Manresa\n4 Necrològiques del 23 de juliol de 2021\n5 Imma Cervós és la nova gerent del Servei Català de la Salut a la Catalunya Central\nDesplom preocupant de la tanca del Casino


Associació de Veïns i Amics del Passeig de Sant Joan de Barcelona: de maig 2016\nEXPOSICIÓ DELS TREBALLS PREMIATS "Projecte ales escoles s'ensenya a valorar jardins urbans"\ni MÉS ENCARA..... EXPOSICIÓ DELS TREBALLS PREMIATS "Projecte ales escoles s'ensenya a valorar jardins urbans" al Passeig Sant Joan dissabte 4 matí i LLIURAMENT DE PREMIS el diumenge 5.\nConcert de A4MUSICS: dissabte tarda a les 18h i diumenge 5 a les 11h.\nEtiquetes de comentaris: el pg. i les escoles, novetats\nFesta Major de la Dreta de l'Eixample: Programació any 2016\nEnllaç per obtenir el PROGRAMA de la Festa Major de la Dreta de l'Eixample.\nConté el programa complet de disset fulles.\nEtiquetes de comentaris: festes, festes majors, novetats\nFesta Major de la Dreta de l'Eixample: "Els bancs biblioteca al Passeig Sant Joan"\nMireu la Festa Major de la Dreta de l'Eixample us ofereix el dissabte 4 de juny a les 11h30 una conferència sobre "Els bancs biblioteca al Passeig Sant Joan". Una biblioteca a l'aire lliure als anys 30!\nFESTA MAJOR DRETA EIXAMPLE dissabte 4 i diumenge 5 de juny\nFESTA MAJOR DRETA EIXAMPLE dissabte 4 i diumenge 5 de juny activitats al Palau Macaya i al Passeig Sant Joan.\nSi voleu asssitir a les VISITES TEATRATLIZADES i/o COMENTADES al Palau Macaya, no oblideu reservar plaça!\n"LA VIDA DE BRIAN" de Monty Python a LA SEDETA\nDIMECRES 25 DE MAIG A LES 19h\nAquest proper dimecres a les 19h, el grup GAT's, format per socis de l'AVVAAPSJ reforçats per 2 bons amics més forts en l'ofici teatral, farà una lectura dramatitzada a La Sedeta de la divertida comèdia del Monty Python "LA VIDA DE BRIAN".\nEl dia després: 50 espectadors al cine fòrum per veure "Mayo de 1940", una pel·lícula basada en testimonis reals dels camperols francesos que van haver de deixar casa i camps davant l'avanç dels exèrcits alemanys. No és una pel·lícula êpica si no ben al contrari, podríem dir intimista, com marca la música de violins d'Ennio Morricone, colpidora i reflexiva.El professor Lluis Castañeda ens va aportar les dades històriques abastament per completar allò que la pel·lícula no explicitava.\nSi no vau poder venir us la recomanem.\n¿COM ESTAN LES CONQUESTES DELS TREBALLADORS AVUI?\nNo, no ens hem oblidat de la xerrada del dissabte passat. Va ser molt interessant i alliçonadora i va suscitar un debat molt controvertit. Algunes citacions que ens va portar en QUIM ens van semblar molt encoratjadores!!\nRecompte a Barcelona de persones sense sostre al carrer\nEl proper dimecres 18 de maig a la nit es farà el recompte a Barcelona de persones sense sostre al carrer. Fan falta 900 voluntaris. L'Associació de Veïns i Amics del Passeig de Sant Joan pensa que aquesta és una tasca necessària i que s'ha de fer discretament, però ens cal conèixer la realitat menys amable dels nostres barris i col·laborar a trobar una solució. Diversos membres de la Junta de l'Associació hi serem en el recompte del barri del Camp d'en Grassot, cal voluntaris a tots els barris de Barcelona.\nINSCRIU-TE AL RECOMPTE:\nEL proper DISSABTE 7 al local a les 11h30 una nova XERRADA amb QUIM BOIX amb un tema que ens interessa a tots¿COM ESTAN LES CONQUESTES DELS TREBALLADORS AVUI?\nPensions, sanitat i educació gratuïtes....\nREUNIÓ OBERTA DELS VEÏNS: mercat de l'Abaceria al passeig Sant Joan\nREUNIÓ OBERTA DELS VEÏNS: Tant la Consellera tècnica del districte com el representant de l'Institut de Mercats ens vam explicar el projecte d'instal.lació provisional del mercat de l'Abaceria al passeig Sant Joan i van contestar a totes les preguntes que se els van fer. Van insistir molt en què hi haurà un contacte directe amb l' Associació i per tant amb els veïns durant l'actuació.\nEXPOSICIÓ DELS TREBALLS PREMIATS "Projecte ales es...\nFesta Major de la Dreta de l'Eixample: Programació...\nFesta Major de la Dreta de l'Eixample: "Els bancs ...\nFESTA MAJOR DRETA EIXAMPLE dissabte 4 i diumenge 5...\nRecompte a Barcelona de persones sense sostre al ...\nREUNIÓ OBERTA DELS VEÏNS: mercat de l'Abaceria al ...


El canvi amb la vacunació que Illa descarta en Espanya\nEl canvi amb la vacunació que Salvador Illa descarta rotundament en Espanya\ndijous, 14 de gener 2021 - 11:05h\nSalvador Illa ha descartat demorar la segona dosi de la vacuna del Covid-19, tal com estudien altres països europeus per a poder disposar de més mostres i abastar més població. El ministre de Sanitat ho ha dit en la roda de premsa posterior al Consell Interterritorial de Salut, a on ha afirmat que el govern espanyol «seguirà els consells» dels experts, que opten per adaptar-se al que indiquen els fabricants.\nPfizer marca un mínim de 21 dies abans d'administrar la segona dosi, i Moderna un mínim de 28. D'altra banda, Illa ha tornat a descartar un confinament total com el que hi va haver durant la primera onada de la pandèmia, i ha subratllat que les Comunitats Autònomes ja estan prenent mesures «més dures» per a frenar la corba.\nIlla ha comparegut al costat de la ministra de Política Territorial, Carolina Darias, que no ha amagat que el creixement dels casos d'infectats és «important i preocupant». La ministra ha alertat que el moment és «delicat» i que venen «setmanes difícils». També ha constatat que les mesures que prenen les Comunitats Autònomes per a frenar la pandèmia són «restrictives» però «imprescindibles», i ha considerat «fonamental» que la ciutadania les seguisca.\nD'altra banda, Illa ha celebrat que el pla de vacunació comença a agafar «velocitat de creuer», com ho demostra, al seu parer, que en les últimes 24 hores s'han administrat 93.000 dosis de l'antídot del Covid-19. L'executiu estatal preveu acabar a finals de setmana la primera fase del pla, que establix la vacunació d'usuaris de residències geriàtriques, per a començar la setmana que ve a administrar la segona dosi. El ministre també ha agraït que hi ha un rebuig «molt baix» a la vacunació entre la població diana.\nEn tot cas tampoc ha amagat que al Consell Interterritorial s'ha mostrat «molta preocupació» per l'evolució de la pandèmia i ha afirmat que n'és una mostra el fet que diferents Comunitats Autònomes han anunciat este mateix dimecres enduriments de les mesures restrictives. Extremadura, Múrcia o Andalusia en són exemples. «Prendrem mesures quirúrgiques però àgils», ha subratllat Illa, que també ha posat de manifest que pràcticament totes les Comunitats Autònomes han començat també a vacunar el grup diana dels professionals sanitaris en primera línia.\n"Els hostalers asseguren que el 88,9% dels locals «no arribarà a març»" "Les vies d'accés per carretera a Xàtiva"


Plens Oberts - Les Franqueses :: MOCIÓ DEL GRUP MUNICIPAL PARTIT DELS SOCIALISTES DE CATALUNYA SOBRE LA TARIFA DEL SUBMINISTRAMENT D'AIGUA EN ALTA\nMOCIÓ DEL GRUP MUNICIPAL PARTIT DELS SOCIALISTES DE CATALUNYA SOBRE LA TARIFA DEL SUBMINISTRAMENT D'AIGUA EN ALTA .\nEl passat 25 de juliol de 2012 el consell d'administració de la societat pública Aigües Ter Llobregat (ATLL) anunciava oficialment una nova pujada del 70% de la tarifa del subministrament d'aigua en alta.\nEl termini atorgat als municipis afectats per presentar al·legacions a la pujada coincidia tot just amb el mes d'agost, mes durant el qual l'activitat de les administracions es veu notablement reduïda, per la qual cosa també vam demanar ampliar el termini per poder preparar i presentar la documentació pertinent dins el termini estipulat.\nA tot això volem recordar que les polítiques de retallades desenvolupades en els últims mesos tant pels governs de l'Estat com de la Generalitat, han agreujat la situació econòmica de les arques municipals amb: L'augment de l’IVA per part del govern de l’Estat a partir d’aquest mes de setembre que suposarà per als ajuntaments 100 milions d’euros addicionals l’any.\nL’impagament del deute pendent als ajuntaments cat alans xifrat en més de 500 milions d’euros per part de la Generalitat de Catalunya.\nLa disminució progressiva de la participació dels ajuntaments en els ingressos de l’estat (PIE); l’encariment dels serveis que aquests ofereixen, així com el fet que ambdues administracions no respecten els convenis ni paguen les subvencions compromeses.\nPer últim, que aquesta pujada anunciada per ATLL se suma a altres anteriors com la pujada del preu de l’aigua en alta aquest mateix any 2012, així com un increment del cànon -que a més es veurà gravat per l'esmentat augment de l'IVA fixat pel Govern de l'Estat- des d'aquest mes de setembre.\nPer tot això, considerem que les polítiques econòmiques dels governs de l'Estat i de la Generalitat estan abocant els ajuntaments catalans al col·lapse financer, amb un notable encariment dels serveis que donen i el corresponent augment de la pressió fiscal envers els seus ciutadans i ciutadanes.\nA més, la Llei d'Estabilitat Pressupostària obligarà els ajuntaments a tenir un dèficit 0 a partir de l'any vinent; el sostre d'endeutament municipal està fixat en el 3'8% del PIB, i no es contempla a curt termini un nou model de finançament local just i necessari per poder fer front i garantir els serveis que donem a la ciutadania\nINSTAR el govern de la Generalitat a ampliar el termini per poder debatre i dialogar sobre aquest notable increment de la tarifa del subministrament de l'aigua en alta per l'elevat cost econòmic que suposarà tant pels ajuntaments com pel conjunt de la ciutadania.\nINSTAR el govern de la Generalitat a buscar el con sens de totes les parts implicades i que aquestes puguin expressar els seus diferents punts de vista i valoracions per buscar possibles solucions alternatives a aquest nou augment tarifari tenint en compte l'actual situació econòmica crític a i excepcional que vivim.\nTRASLLADAR aquests acords al govern de la Generalitat de Catalunya i als grups parlamentaris del Parlament de Catalunya.


Microempelts en Celles | Clínica Planas Barcelona\nLes celles són una de les parts més importants d'un rostre, ja sigui femení o masculí. Encara que compleixen una funció no específica, com a protecció del sol o evitant l'entrada de cossos estranys en els ulls, la naturalitat de la cara es percep amb celles a banda i banda i simètriques. I és que n'hi ha prou amb perdre’n total o parcialment el seu pèl perquè una cara cridi l'atenció i resulti estranya. Per solucionar les celles fines, curtes o despoblades, Clínica Planas ofereix el tractament de microempelts capil·lars que posa remei eficaçment i per sempre a aquest problema.\nSón moltes les dones que, per excés de depilació, s'acosten a la consulta per recuperar la densitat de les seves celles. No obstant això, la reconstrucció de celles, més enllà de causes merament estètiques, s'indica en general en casos on la falta de pèl es produeix per seqüeles cicatricials. Amb aquesta cirurgia es reparen els danys causats per ferides, traumatismes, cremades, per l'envelliment i, fins i tot, per malalties autoimmunes, endocrines o de la pell.\nEls procediments que fins ara es realitzaven per reconstruir les celles consistien en penjolls de cuir cabellut (parietals o temporals), en empelts compostos o empelts capil·lars. Clínica Planas compta amb un nou tractament on l'ús de microempelts capil·lars, amb unitats fol·liculars d'un pèl, torna un aspecte natural a la mirada del pacient.\nIgual que en qualsevol tècnica d'empelts capil·lars, es necessita una zona donant per a l'obtenció de les unitats fol·liculars. Aquesta es pot obtenir mitjançant la tècnica FUSS o la tècnica FUE. Amb la primera s'extreu una petita tira de cuir cabellut, de la que es retallen i separen minuciosament les unitats fol·liculars. La segona, al contrari, consisteix en l'extracció de fol·licles un a un mitjançant un bisturí circular. Un cop extrets els fol·licles i separats amb una o altra tècnica, es reimplanten un a un a la zona receptora (la cella).\nLa intervenció, que es realitza de manera ambulatòria, dura unes dues hores i mitja. Després de la cirurgia, el pacient ja veu els microempelts capil·lars acabats d’implantar, al costat de petites crostes a la cella, que des del primer moment es veu més densa. El pèl empeltat caurà en un període de 15 dies aproximadament, però no la seva arrel, que actua com una llavor germinativa. Tres o quatre mesos després es produeix el creixement de la nova cella gràcies al fol·licle que queda dins.\nCom el pèl empeltat prové del cuir cabellut, té una taxa de creixement més gran, de manera que la cella s’ha de retallar amb més freqüència després del tractament.\nEs tracta d'una tècnica definitiva per recuperar la densitat de les celles, que fa retornar al pacient l'aspecte natural de la seva mirada.\nEl pacient es pot reincorporar a les seves activitats habituals passades 48 hores i les cures post operatòries que comporta la intervenció són molt fàcils de realitzar. Cal netejar molt bé les petites cicatrius del cuir cabellut i de la nova cella i evitar el sol a la zona durant tres setmanes.\nEn què consisteix el trasplantament de celles?\nEl trasplantament de celles és un procediment pel qual es seleccionen unitats fol·liculars d'altres parts del cos, especialment del cap o del clatell, per després implantar-los a la cella i així donar-li la forma i densitat desitjades.\nEl resultat és definitiu?\nSí. Un cop realitzat el microempelt la unitat fol·licular empeltada funcionarà igual que un pèl normal, és a dir: creixerà, es caurà, tornarà a sortir de nou ...\nQuants empelts m’han de fer en un trasplantament de celles?\nEl nombre d'empelts depèn de com tinguis actualment les teves celles i si el farciment és parcial o total. Variarà des de 50 fol·licles per cella si és parcial, a 200 unitats fol·liculars en cas de tractar-se d'un implant total.\nÉs dolorós el tractament? Quina anestèsia s'aplica?\nEl tractament es realitza de forma ambulatòria, no obstant el cirurgià li administrarà anestèsia local durant la cirurgia per evitar-li cap tipus de dolor.\nTé efectes secundaris el trasplantament de celles?\nÉs possible que durant el procés d'implantació es produeixi un lleuger sagnat (com quan ens depilem les celles) i després del procés és normal que la zona ens piqui una mica.\nEstem programats per visualitzar-nos i visualitzar els altres de manera simètrica, amb dos ulls i dues celles. La pèrdua d’una d’elles, parcial o total, o fins i tot de totes dues, constitueix una causa important d’asimetria, que ens genera incomoditat. Aquesta pèrdua és fàcilment esmenable mitjançant microempelts capil·lars, amb excel·lents resultats.


L'Asfe es manté imbatut a domicili després d'un nou triomf molt sofert - Regió7 :: El Diari de la Catalunya Central\nNatació Sabadell 43 47 Petropintó ASFE\nL'Asfe es manté imbatut a domicili després d'un nou triomf molt sofert\nEl PetroPintó, tot i dominar, va haver de suar en els darrers minuts d'un duel amb molta intensitat\nIvet Estany va anotar sis punts en el sofert triomf de l´Asfe a Sabadell. Arxiu/Salvador Redó\nEl sènior del PetroPintó Asfe Sant Fruitós va sumar una nova victòria, que el manté invicte en els partits a domicili. Aquesta va ser a la pista del Club Natació Sabadell, equip que no va posar les coses gens fàcil a les visitants i que va patir un final d'infart amb un ajustat resultat definitiu de 43-47.\nTot i dues baixes importants, com la de Paula Oriva iCristina Moya, l'Asfe va enfrontar amb intensitat un partit dur que requeria un alt nivell de concentració, ja que des de l'inici es va intuir un electrònic molt ajustat.\nLa primera meitat del partit va estar protagonitzada per les alternances defensives proposades per les sabadallenques, que van compaginar la defensa individual amb la zonal i, fins i tot, van plantejar una estratègia defensiva en forma de caixa per tal de controlar des de ben a prop la manresana Mariona Teixidó.\nLes alternatives variades de les locals van descol·locar les de Sant Fruitós, que no trobaven cistella amb facilitat. No obstant, l'exigent i eficaç defensa de les visitants va impedir que el Natació Sabadell es posés per sobre en el marcador i la primera part va tancar-se amb un incòmode 21-28 a favor del PetroPintó Asfe.\nLa segona meitat va ser molt positiva per a les visitants, ja que van poder eixamplar distàncies gràcies a l'efectiva defensa, que només va permetre anotar set punts a les sabadellenques i aconseguir així una còmoda distància que vorejava els deu punts de marge. Malgrat això, el joc es va mantenir travat i les de Sant Fruitós no trobaven la comoditat ofensiva.\nAmb un 28-41 a l'arrencada del darrer quart, semblava que l'enfrontament tindria un final plàcid per a les del Bages, però no. Les locals no van abaixar els braços i van anotar un parcial de 8-1 que les col·locava a només sis punts (40-46). Tot i la incomoditat, l'Asfe va ser capaç de gestionar amb seguretat els darrers minuts i aconseguir un altre triomf (43-47).\nAmb un balanç de tretze victòries i només quatre derrotes, el PetroPintó Asfe es manté segon a la taula classificatòria.


La pluralitat segons TV3 - Diari de Girona\nLa pluralitat segons TV3\nbeatriz silva 02.01.2020 | 00:33\nLa pluralitat segons TV3 Diari de Girona\nTenim uns mitjans públics sans i plurals. Aquesta és la valoració que va fer la presidenta de la CCMA, Núria Llorach, en l'última comissió de control del Parlament, sobre les bones xifres d'audiència de TV3. És la cadena més vista a Catalunya segons l'últim baròmetre del CEO. Això és cert. Però qui veu TV3? El mateix CEO constata que el 82% de catalans i catalanes que tenen a TV3 com a canal de referència voten per formacions partidàries de la independència. Les persones que voten per altres formacions i veuen la nostra televisió pública no arriben al 12%. Això no sempre ha estat així. Si ens endinsem en aquesta mateixa enquesta, comprovem que el 2005, el 61,4% dels votants del PSC, el 34,7% dels del PP i el 74,4% dels d'ICV tenien TV3 com la seva cadena de referència.\nEls informes que encarrega periòdicament la CCMA, però també els que elabora el CAC, insisteixen en la seva pluralitat però constaten al mateix temps situacions totalment anòmales. Per exemple, que pràcticament totes les entrevistes que va fer entre setembre i octubre de 2018 el programa Tot es mou van ser a polítics o entitats sobiranistes. Front a 13 entrevistes a representants d'ERC i 13 del PDeCAT, només es va entrevistar dos de Ciutadans i un del PSC.\nSi s'analitza la resta de la programació es constata que, en el cas de TV3, el 91,7% de les entrevistes es van concentrar a l'ANC, Òmnium i entitats sobiranistes com l'Associació Catalana pels Drets Civils. A Catalunya Ràdio el percentatge va ser del 89%. Si anem una mica més lluny i analitzem la forma en què es tracta la informació, trobem situacions que expliquen aquests percentatges cada dia. Un parell d'exemples. Catalunya està immersa en una setmana de disturbis que deixa imatges inèdites de foc i violència al carrer. La presidenta de l'ANC, Elisenda Paluzie, valora el que està succeint a Els Matins de TV3. I ho fa de manera positiva. Segons el seu peculiar punt de vista, aquesta violència permet «fer visible la causa de la independència». La presentadora no replica res, fa que sí, com passa sempre en aquests casos. Com si el que estigués dient Paluzie fos el més normal del món. Tampoc diu res el presentador del programa Més324 quan un dels seus tertulians, Jordi Cabré, afirma que no significa el mateix dir democràcia en castellà que en català. Fins i tot li dona la raó fent una brometa.\nSi fos una representant de Vox la que justifica uns episodis violents, la reacció de la presentadora seria la mateixa? Què passaria si un tertulià digués a TV3 que els catalanoparlants són menys demòcrates? S'assumirien amb la mateixa naturalitat aquestes afirmacions?\nHi ha alguna cosa que no funciona a Catalunya quan no només s'utilitzen els mitjans de comunicació públics finançats per tota ciutadania per reflectir el punt de vista d'una sola part sinó per imposar un relat que relativitza la violència o la qualitat democràtica d'una comunitat lingüística. Quan els seus professionals no només no s'abstenen de fer manifestacions polítiques en públic, com els exigeix el Llibre d'Estil de la CCMA, sinó que fins i tot qualifiquen de «botifler» o insulten en xarxes socials els líders polítics que no els agraden.\nCatalunya necessita uns mitjans de comunicació públics de qualitat, que siguin valorats i estimats per tota la ciutadania, voti a qui voti. Que recullin totes les veus i preocupacions. Per què el FAQS dedica les seves gairebé quatre hores d'emissió cada nit de dissabte a parlar només del monotema? Catalunya és líder en llistes d'espera sanitàries i de dependència. La pobresa ha batut el rècord dels últims 15 anys i s'ha situat en un 21,3%. Però d'això gairebé no es parla en els nostres mitjans públics, on només interessa dirigir-se a una part de la població: la que s'embolica en una estelada encara que som tots i totes els que financem amb els nostres impostos els més de 310 milions d'euros que ens costa a l'any.


Aleksandr Kokorin i Pàvel Mamaev, citats a declarar per una presumpta agressió a dos funcionaris del govern rus - Esport3 - TV3 i Catalunya Ràdio\nAleksandr Kokorin i Pàvel Mamaev, citats a declarar per una presumpta agressió a dos funcionaris del govern rus\nEls internacionals russos del Zenit de Sant Petersburg i el Krasnodar i els seus acompanyants van agredir dos alts funcionaris del Ministeri de Comerç i Indústria en una cafeteria moscovita, i els seus clubs s'estan plantejant rescindir-los els contractes\n09/10/2018 - 21.14\nKokorin i Mamaev poden quedar-se sense equip després de la polèmica\nEls futbolistes russos Aleksandr Kokorin (Zenit) i Pàvel Mamaev (Krasnodar) han estat citats a declarar per la policia per presumptament haver agredit dos funcionaris en un cèntric cafè moscovita. En cas que els futbolistes no facin acte de presència, "serien portats per la força", ha assenyalat una font oficial a l'agència Interfax. Les autoritats han incoat un cas penal en virtut de l'article 112 del Codi Penal (causar danys físics de mitjana gravetat), que pot comportar una pena de fins a cinc anys de presó.\nEn el vídeo penjat a les xarxes socials es pot veure com els dos futbolistes i els seus acompanyants agredeixen dos alts funcionaris del Ministeri de Comerç i Indústria, un dels quals, Denís Pak, pateix un traumatisme cranioencefàlic.\nPak i Serguei Gaisin, que ha estat hospitalitzat després de rebre l'impacte d'una cadira, van ser agredits després de cridar l'atenció dels futbolistes, que havien entrat al local en estat d'embriaguesa i van començar a comportar-se de manera inadequada. A més, en un altre incident, Kokorin i Mamaev també van pegar al xòfer d'un cotxe pertanyent a una periodista del Canal 1 de la televisió russa.\nFootage of the fight: https://t.co/Y6VfZt5zla\n Fuad Alakbarov  (@DrAlakbarov) October 9, 2018\nEl vídeo ha causat una unànime indignació en aquest país, i aquest dimarts, des del Kremlin, al govern, el Ministeri d'Esports i la Unió de Futbol de Rússia han clamat justícia. La reacció de tots dos clubs, Zenit i Krasnodar, no s'ha fet esperar i el club de Mamaev ha reconegut oficialment que està estudiant la forma de "rescindir" el contracte amb el jugador. Mentrestant, el club de Sant Petersburg, que va avançar que castigaria el jugador, s'estaria plantejant adoptar una mesura similar, segons fonts independents.\nEls dirigents esportius van recordar que fa temps que els dos jugadors no són convocats per la selecció nacional, tot i que és veritat que Kokorin sí que entrava en els plans del tècnic, Stanislav Txertxésov, abans de fer-se una greu lesió al genoll. Cap d'ells va disputar el passat Mundial, en què Rússia va arribar als quarts de final després d'eliminar Espanya, i tampoc havien estat citats per als partits de la Lliga de Nacions d'aquesta setmana davant Suècia i Turquia.\nKokorin va tornar recentment a la disciplina del Zenit i fins i tot va marcar dijous passat el gol de la victòria davant l'Slavia en partit de la Lliga Europa, mentre que Mamaev va participar en el duel de la mateixa competició davant el Sevilla.\nEl juliol del 2016, els dos futbolistes ja van protagonitzar un altre escàndol, quan van ser sorpresos en una festa a Mònaco, en què suposadament es van gastar 250.000 euros només en xampany, poc després que la selecció fos eliminada de l'Eurocopa després de sumar un sol punt en la fase de grups.


El València guanya sense problemes a Xerez (1-3) i el Deportivo s'imposa a l'Osasuna (1-0) - Esport3 - TV3 i Catalunya Ràdio\nEl València guanya sense problemes a Xerez (1-3) i el Deportivo s'imposa a l'Osasuna (1-0)\nEl València es consolida en la tercera posició de la Lliga en guanyar còmodament a Chapín (1-3). El conjunt xe suma una nova victòria a domicili, aquesta vegada al camp d'un Xerez que s'enfonsa a la classificació. D'altra banda, el Deportivo se situa en posicions de Champions en vèncer l'Osasuna per 1-0 gràcies a un golàs de Juan Rodríguez. A més, l'Sporting es manté a la zona tranquil·la de la taula en vèncer el Getafe (1-0), mentre que el Màlaga segueix en descens en empatar a casa davant l'Athletic de Bilbao (1-1).\n11/01/2010 - 09.30\nXerez, 1 – València, 3\nSense sorpreses en el duel entre el pitjor equip com a local i el millor a domicili. El València es va avançar en el minut 10 amb una diana de Mata, que no va desaprofitar la gran assistència de Banega. El Xerez va reaccionar i en el 25 va empatar mitjançant Carlos Calvo. Els xe, però, van demostrar la seva superioritat i abans del descans Silva feia l'1-2. A la represa, domini dels visitants, que van sentenciar amb un gol de Marchena, i debut del "Chori" Domínguez a la Lliga. Els d'Unai Emery es consoliden a la tercera plaça i el Xerez s'enfonsa cada vegada més.\nDeportivo, 1 – Osasuna, 0\nPrimera part avorridíssima a Riazor, en la qual només es podria remarcar l'ocasió molt clara que va fallar Guardado quan ho tenia tot a favor per batre Ricardo. Tot just començar la represa, Aranda va poder marcar per l'Osasuna, però va ser el Deportivo qui va marcar poc després amb un golàs de Juan Rodríguez. El Dépor va poder mantenir la seva renda sense problemes fins al final davant un Osasuna sense arguments, especialment quan Nekounam va ser expulsat amb vermella directa. El Deportivo se situa quart a la Lliga.\nSporting, 1 – Getafe, 0\nPrimera part de domini de l'Sporting, que es va avançar poc abans del descans amb un gol de Diego Castro. A la represa, el Getafe va buscar amb insistència l'empat i va gaudir d'ocasions per aconseguir-ho, sobretot amb una rematada al pal de Mario. Els asturians van patir fins al final, però l'1-0 va ser definitiu. Els de Manolo Preciado es mantenen a la zona tranquil·la de la taula, mentre que el conjunt de Míchel veu trencada la bona ratxa de resultats a la Lliga.\nMàlaga, 1 – Ath. de Bilbao, 1\nEl Màlaga continuarà una jornada més en zona de descens en no passar de l'empat davant l'Athletic a La Rosaleda. Els andalusos van començar dominant i van poder avançar-se amb una rematada al pal de Mtiliga. L'Athletic, que a poc a poc començava a despertar, també va tastar el pal amb un xut de Toquero abans del descans. Tot just començar la represa, els locals van marcar mitjançant Weligton. Els lleons, però, no es van rendir i en el minut 79 Iván González va cometre penal sobre Fernando Llorente. El mateix jugador va agafar la responsabilitat i va transformar la pena màxima per establir el definitiu 1-1.


Sol·licitud d’ús de la marca i el logotip Menorca reserva de Biosfera\nObjecte del Tràmit: Comunicar la sol·licitud d’ús de la marca Menorca Reserva de Biosfera adjuntant la documentació requerida al reglament d’ús de la marca i del seu logotip.\nÀmbit de responsabilitat: Agència Menorca Reserva de Biosfera - Medi ambient i reserva de biosfera\nQui ho pot demanar: Qualsevol productor, establiment i/o entitat legalment constituïts que realitzin la seva activitat principal a Menorca.\n- Els productors, els establiments i les entitats han d'estar legalment constituïts i realitzar la seva activitat principal en l'àmbit de la reserva de biosfera de Menorca.\n- Presentar la documentació requerida comuna per a tots els productors, establiments i entitats, així com complir tots els requisits obligatoris i un 20 % dels requisits recomanables segons la fitxa del recurs, producte, bé o servei que es vol autoritzar.\n- Compromís de complir fins a un 50 % dels requisits recomanables durant els 3 anys posteriors.\n- Complir tot l’establert en el reglament d’ús de la marca i el logotip Menorca Reserva de Biosfera.\n-Memòria justificativa en què es detallin les característiques dels recursos locals, productes, béns o serveis que aspiren a la utilització de la marca i el logotip. S’hi ha d'incloure tota la informació i documentació justificativa del compliment dels requisits i compromisos establerts en aquest reglament i en la fitxa de requisits aplicable al producte, bé o servei per al qual es desitja obtenir l’autorització, així com qualssevol altres certificats que puguin aportar-ne informació addicional. A la mateixa memòria cal indicar els requisits recomanables que es comprometen a complir dintre dels 3 anys següents després d’haver-se concedit l’ús de la marca i el logotip Menorca Reserva de Biosfera.\n-En el cas dels recursos locals, productes, béns o serveis que tenguin la ISO 14001, EMAS, la qualificació de denominació d'origen, indicació geogràfica protegida, especialitat tradicional garantida, producte ecològic o certificació de la Carta europea de turisme sostenible, han d’acreditar-ho adequadament enviant la còpia del certificat de concessió.\n-Escriptura de constitució o document que n’acrediti la personalitat.\n-Certificat d'estar al corrent en les obligacions tributàries i de la Seguretat Social.\n-Si escau, acreditació de tenir registrada o protegida la marca del recurs local, producte, bé o servei per al qual se sol·licita l'autorització d’ús de la marca Menorca Reserva de Biosfera.\n-Declaració responsable que reflecteixi la producció anual estimativa del recurs local, producte, bé o servei que farà ús de la marca i el logotip Menorca Reserva de Biosfera.\n-Declaració responsable que compleix la normativa sectorial que li correspon, la qual no preveu cap incompatibilitat per accedir a l’obtenció de l’ús de la marca.\n- Si escau, declaració responsable que l’explotació no fa ús de cultius o farratges transgènics per desenvolupar l’activitat per al qual se sol·licita l'autorització d’ús de la marca Menorca Reserva de Biosfera.\n- Declaració responsable del nombre de treballadors contractats per desenvolupar l’activitat per al qual se sol·licita l'autorització d’ús de la marca Menorca Reserva de Biosfera.\nCorreu electrònic (només informació): marca.biosfera@cime.es\nPlana web: www.marcamenorcabiosfera.org / www.cime.es / www.menorcabiosfera.org\nTerminis de ciutadà: Aquesta sol·licitud es pot presentar en qualsevol moment mentre la marca estigui activa.\nTerminis del Consell Insular: Sis mesos des del dia que es presenta la sol·licitud al registre del Consell Insular de Menorca.\nTarifes aplicables: Les tarifes venen establertes pel preu públic aprovat a la Comissió de Govern del CIM.\nMarc Legal: Reglament d’ús de la marca i el logotip Menorca Reserva de Biosfera, aprovat definitivament pel Ple del Consell Insular de Menorca el 15 d’abril 2019.\nSentit del Silenci Administratiu: Positiu després dels sis mesos des del dia que es va presentar la sol·licitud al registre del Consell Insular de Menorca.\nModel de sol·licitud d'ús de la marca i el logotip Menorca Reserva de Biosfera (annex 1)\nModel de sol·licitud d'ús de la marca i el logotip Menorca Reserva de Biosfera (annex 2)\nModel de sol·licitud d'ús de la marca i el logotip Menorca Reserva de Biosfera (annex 3)\nModel de sol·licitud d'ús de la marca i el logotip Menorca Reserva de Biosfera (annex 4)\nModel de sol·licitud d'ús de la marca i el logotip Menorca Reserva de Biosfera (annex 5)\nModelo de solicitud de uso de la marca y el logotipo Menorca Reserva de Biosfera (anexo 1)\nModelo de solicitud de uso de la marca y el logotipo Menorca Reserva de Biosfera (anexo 2)\nModelo de solicitud de uso de la marca y el logotipo Menorca Reserva de Biosfera (anexo 3)\nModelo de solicitud de uso de la marca y el logotipo Menorca Reserva de Biosfera (anexo 4)\nModelo de solicitud de uso de la marca y el logotipo Menorca Reserva de Biosfera (anexo 5)\nMemòria explicativa: Explotacions agràries elaboradores de formatge\nMemòria explicativa: Empreses productores de fruita\nMemòria explicativa: Empreses productores d’horta\nMemòria explicativa: Empreses productores d’oli o agrupacions de productors\nMemòria explicativa: Empreses productores d’ous\nMemòria explicativa: Explotacions de carn\nMemòria explicativa: Empreses productores de vi\nMemòria explicativa: Empreses comercialitzadores de mel\nMemòria explicativa: Empreses comercialitzadores d'artesania no alimentària\nMemòria explicativa: Empreses elaboradores d'artesania alimentària (*)\nMemòria explicativa: Oferta d’allotjaments de Menorca\nMemòria explicativa: Oferta de restauració de Menorca\nMemòria explicativa: Oferta de botigues especialitzades de Menorca\nMemòria explicativa: Oferta d'activitats turístiques de Menorca\nMemòria explicativa: Oferta de visites a indústries agroalimentàries de Menorca\nMemoria explicativa: Explotaciones agrarias elaboradoras de queso\nMemoria explicativa: Empresas productoras de fruta\nMemoria explicativa: Empresas productoras de huerta\nMemoria explicativa: Empresas productoras de aceite o agrupaciones de productores\nMemoria explicativa: Empresas productoras de huevos\nMemoria explicativa: Explotaciones de carne\nMemoria explicativa: Empresas productoras de vinos\nMemoria explicativa: Empresas comercializadoras de miel\nMemoria explicativa: Empresas comercializadoras de artesanía no alimentaria\nMemoria explicativa: Empresas elaboradoras de artesanía alimentaria (*)\nMemoria explicativa: Alojamientos\nMemoria explicativa: Oferta de restauración de Menorca\nMemoria explicativa: Oferta de tiendas especializadas de Menorca\nMemoria explicativa: Oferta de actividades turísticas de Menorca\nMemoria explicativa: Oferta de visitas a industrias agroalimentarias de Menorca\nREGLAMENT D'US DE LA MARCA I LOGOTIP MENORCA RdB\nREGLAMENTO DE USO DE LA MARCA Y LOGOTIPO MENORCA RdB


Jordi Pedret Blog: En defensa de l'Estatut\nEnviado por Jordi Pedret a las 13:37\nSoc de Tarragona, estimo Catalunya com la meva Patria, si la sentencia del T.C. tant ens devalua l'Estatut que nosaltres, el poble; varem votar, que s'el confitin. Tindrem un altre encara mes ambicios, i aixo; sera fruit dels senyors que dient que estimen a Espanya, no ens volen ni al poble catala ni a Catalunya, dintre de Espanya, ens volen com a essers d'una categoria inferior. No poden tolerar que en aquest estat anomenat Espanya hi hagin altres cultures, altres llengües i el que es mes trist, altres formes de veure o d'entendre a Espanya. Jo no vull sortir d'Espanya peró; sento que cada cop m'empenyen amb mes força a fora d'ella. Hi han masses " E " dintre de PSOE, quan i tindrien d'haber mes " O ".\nSalud company, i fins a un altra dia si em dones l'oportunitat. Tofol Conesa Santacana.\nCrec que el projecte de resolució conjunt de tots els socialistes, tant els del PSC com els del PSOE, que presentàvem avui i que -diguem-ho clar - CiU i ERC han boicotejat, continua sent un pacte polític entre els socialistes, que permetrà les feines de reconstrucció de bona part del que el PP amb el seu recurs i el TC amb la seva sentència han destruit.\nNo podem negar que s'ha produit una involució en el sentiment de reconeixement de la pluralitat i diversitat cultural, lingüística i nacional d'Espanya.\nLa paradoxa és que tenim un país amb institucions cada cop més federals (malgrat el pedaç de diferent color del Senat), però cada cop més jacobí del punt de vista social.\nÉs tot això irreversible? Vull creure que no, que hi ha possibilitat de redreçar-ho. De fet conec federalistes també fora de les fronteres de Catalunya. No em rendeixo ni tinc intenció de fer-ho. Crec que hem de treballar per a trobar el sistema d'encaix que faci que tots poguem estar còmodes en una estructura política compartida de manera volguda i no imposada a ningú.\nEn aquesta batalla penso perseverar,i buscar tants companys com pugui per a que m'hi acompanyin!


Els mites grecs i l'art: Perseu i Medusa\nPerseu i Medusa\nPerseu amb el cap de Medusa a la ma.\nBenvenuto Cellini, 1545-54, Loggia dei Lanzi, Florència.\nAcrisi rei d'Argos tenia una filla anomenada Dànae.\nUn dia Acrisi va ser avisat per un oracle segons el qual un net seu el mataria. Per evitar-ho va manar tancar a Dànae a un calabós amb portes de bronze. Aquesta noticia va arribar a orelles de Zeus. Zeus temptat per la noticia es va convertir en pluja d'or i va aconseguir infiltrar-se al calabós i engendra un fill amb Dànae anomenat Perseu.\nAcrisi al assabentar-se de la noticia va tancar en un cofre de fusta i els va tirar al mar. Zeus va demanar a Posidó que calmes el mar per evitar la mort de Dànae i Perseu. El cofre va arribar a Sérifos.\nDictis germà del rei i Polidectes (rei) van acollir a Dànae i Perseu .\nPolidectes es va enamorar de Dànae i, per tal de mantenir lluny el seu fill que rebutjava les preposicions a la seva mare va idealitzar un pla. Va enviar a Perseu a buscar el cap de la medusa amb l'excusa de que seria el regal per demanar la ma d'Hipodàmia la filla de Pèlops, tots els seus amics van regalar-li un cavall, però Perseu no tenia muntura així que va començar el cami cap a Medusa una de les tres Gòrgones.\nPer aquesta missio va comptar amb la ajuda dels deus, Hermes li deixà les sengalies alades i Atena un escut brunyit. Primer l'adreçaren a les Grees (germanes de les Gòrgones) perquè li indiquessin la localització de les nimfes estígies, que vigilaven l'elm d'Hades, que feia invisible a qui el portava.\nPerseu s'acostà a les Grees i els prengué l'únic ull i l'única dent que compartien les tres, i només els hi tornà quan li van dir el que volia. Es dirigí aleshores on vivien les nimfes que li entregaren l'elm i una bossa màgica en què podia guardar el cap de Medusa.\nQuan arriba a la guarida de les Gòrgones, les troba adormides, caminant d'esquena i usant l'escut com a mirall per esquivar la mirada petrificadora del monstre, s'acostà a Medusa i la decapità amb ajuda d'Atena, que li guiava la mà. Al tallar el cap de Medusa va neixa Pegàs (el cavall alat).A continuació, ficà el cap a la bossa i fugí cobert amb el casc d'Hades mentre les altres Gorgones el buscaven.\nPer el cami de tornada van passar-li moltes altres coses, entre elles el trobament amb Atles i el rescat d'Andròmeda (futura esposa de Perseu).\nTornà a Sérifos, on s'assabentà que, en la seva absència, Polidectes havia seguit assetjant Dànae, i aprofità altra vegada l'esguard petrificador de Medusa per venjar-se'n.\nOriol Pèrez Fontana Grup 14\nPublicat per mitesgrecs iart a 4:28\nEtiquetes de comentaris: Andròmeda, Atena, Atles, Gòrgones, Hades, Hermes/Mercuri, Medusa, Pegàs, Perseu, Posidó, Zeus\nALEXPG04 22 de maig de 2018 a les 9:53\ngrax mas fet el treball xdddd\nAntonio del Pollaiuolo (1)\nCan Cerber (1)\nCavall de Troia (1)\nGaleria Borghese (1)\nGaleria de Pintures dels Mestres Antics (1)\nGalleria delgi Uffizi (1)\nGuerra de Troia (1)\nHelena d'Esparta (1)\nHelena de Troia (2)\nLai Esfinx (1)\nmont Parnàs (1)\nMuseu del Prado (4)\nMuseu Louvre (1)\nParis de Troia (1)\nQuiró. Ulisses (1)\nrealisme literari (1)\nTremp d'ou (1)\nVia Làctia (1)


Sistema de reserves per a barberies | Prova dos mesos gratis\nEvita interrupcions, estalvia temps i redueix les gestions per a organitzar les cites de la teva barberia\nVols veure com seria reservy a la teva barberia?\nVisita ara la nostra demo creada per a barberies.\nProva resery 14 dies GRATIS i sense compromís!\nPerquè utilitzar a la meva barberia?\nLa feina d'un barber requereix precisió, concentració i una atenció al client adequada. Durant una jornada laboral pot haver-hi diverses interrupcions contestant el telèfon o atenent clients interessats en el servei.\nAmb el nostre sistema de reserves, estalviaràs temps i seràs més eficient. A través del teu lloc web i/o xarxes socials, els teus clients podran reservar directament seguint uns senzills passos i un cop completada la reserva es sincronitza amb la teva agenda.\nLa teva barberia estarà sempre a punt per atendre clients com es mereixen.\nLa teva barberia funcionant les 24 hores del dia\nEl software permet als teus clients accedir al teu calendari fins i tot fora de l'horari laboral i seleccionar l'hora que millor els convingui, tot des de la comoditat de la seva llar. El teu negoci roman en funcionament fins i tot després de l'hora de tancament.\nL'administració també estarà sempre disponible, ja que el nostre sistema de reserves incorpora tecnologia en el núvol, que permet portar-lo sigui on siguis. Entra i gestiona el sistema des del teu ordinador, mòbil o tablet amb accés a internet.\nTu i els teus clients portareu la teva barberia sempre amb vosaltres.\nMolt més per a la teva barberia amb reservy\nAmb una senzilla integració i fàcil accés, reservy ofereix a la teva barberia i als teus clients múltiples avantatges, des del ràpid procés de reserva fins a la millora en l'administració del teu negoci.\nTransforma la teva barberia en una app\nDiferencia't de la competència amb una app de reserves creada per a tu i que ofereix reserves per a la teva barberia a iOS i Android.\nLes activitats de la teva barberia en un sol lloc\nAmb el programari de reserva en línia pots administrar tot el teu negoci. Amb el panell de control podràs visualitzar la teva agenda fàcilment, afegir productes i servei és senzill i intuïtiu i el sistema permet administrar pagaments, vals, personal i molt més.\nLa integració de sistema en el teu lloc web és fluïda, ja sigui com a part de la teva pàgina o com un enllaç extern si ho prefereixes. Si no tens lloc web, el nostre sistema s'integra fàcilment amb les teves xarxes socials com Facebook, Instagram, Google i molts més.\nAmb reservy, tindràs molt més que reserves!


ACN Barcelona.-Torna l’horari d’hivern. La matinada d’aquest diumenge 25 d’octubre es canvia l’hora i quan siguin les tres s’haurà d’endarrerir el rellotge a les dues. Tots els països de la […]\nACN Barcelona.-Torna l’horari d’hivern. La matinada d’aquest diumenge 25 d’octubre es canvia l’hora i quan siguin les tres s’haurà d’endarrerir el rellotge a les dues. Tots els països de la Unió Europea -de forma harmonitzada i en compliment de la Directiva 2000/84/CE- adoptaran l’horari d’hivern i posaran fi així al període de set mesos d’horari d’estiu per al 2020. El canvi d’hora va començar a generalitzar-se després de la crisi del petroli, quan l’any 1974 alguns països van decidir avançar el rellotge per aprofitar millor la llum del sol i consumir així menys electricitat. En l’actualitat però es tracta d’una mesura ‘polèmica’ i amb data de caducitat ja que la Comissió Europea (CE) haurà de decidir el proper març del 2021 si manté el canvi horari.\nEspanya encara no ha decidit: horari d’estiu o d’hivern?Davant el debat generalitzat, la CE va realitzar l’any 2018 una consulta a nivell europeu, on el 80% dels 4,6 milions de ciutadans participants va votar a favor d’acabar amb el canvi horari. En un principi, la Comissió va proposar finalitzar amb la mesura al març del 2019, però la falta de consens entre els estats membres va posposar la decisió al tercer mes del 2021. Així, els estats podran optar per mantenir-se a l’horari d’estiu o en el d’hivern. Per als que escullin la primera opció, l’últim canvi d’hora serà precisament al març del 2021, mentre que els de la segona opció serà a l’octubre del 2021. Espanya encara no ha decidit per quin fus horari optarà, tot i que una enquesta del CIS va revelar que el 65% de la població preferia quedar-se a l’horari d’estiu. No obstant això, l’emergència sanitària per la covid-19 podria fer que la decisió final dels països membres s’ajornés altre cop, més enllà del 2021.6 euros d’estalvi a cada llar de Catalunya, per un total de 15 MEURSegons les dades de l’Institut Català d’Energia (ICAEN), el canvi horari suposa un estalvi d’uns 6 euros de mitjana a cada llar catalana per un total de 15 MEUR. Les millores en l’eficiència han anat reduint el pes de la il·luminació en les llars, fins al 7%, malgrat que l’estalvi es pot aconseguir fent un ús responsable de l’energia i, per exemple, adequant el tipus d’il·luminació a cada necessitat i instal·lant sistemes electrònics de regulació del consum elèctric.Per altra banda, segons estimacions de l’Institut per a la Diversificació i Estalvi de l’Energia (IDAE), el potencial d’estalvi en il·luminació a l’Estat podria arribar a representar el 5% del consum elèctric en il·luminació, que equivaldria a 300 milions d’euros. D’aquesta quantitat, 90 milions correspondrien al potencial de les llars estatals, fet que suposa un estalvi de 6 euros per casa. Els 210 milions restants s’estalviarien en els edificis del sector terciari i a la indústria.


Escola Andersen | Infantil, Primària i ESO | Terrassa » Història\nL’Escola Andersen va ser fundada l’any 1960 (Curs 1960-61) per Mª Rosa Lligé i Lligé i Pere Jané i Carbó al Carrer Prat de la Riba de Terrassa.\nS’impartien els ensenyaments de Parvulari, Educació General Bàsica i Batxillerat, segons l’aplicació de la llei d’Educació.\nL’any 1977 l’Escola Andersen va haver d’ampliar les seves instal·lacions ja que l’edifici del carrer Prat de la Riba s’havia quedat petit. Va ser llavors quan es va fer el canvi d’ubicació cap al carrer Pérez Galdós, n° 15, que és on actualment impartim l’ensenyament des de l’Educació Infantil (P-3, 3 anys) fins a 4t d’ESO (16 anys). Des de l’any de la creació de l’Escola Andersen el vehicle de comunicació entre docents i alumnes ha estat el català. L’any 1981 ens va ser concedit pel Departament d’Ensenyament ser escola catalana.\nL’escola sempre ha tingut com a objectiu l’educació integral dels nens i nenes la qual s’ha dut a terme a través d’una relació oberta basada en la confiança entre docents i alumnes. El lligam entre els pares i els mestres ha estat considerat un factor important per a dur a terme la formació dels estudiants. El treball conjunt en un ambient on es considerés l’escola com a segona llar era i és un factor important per a l’educació i formació dels alumnes.\nActualment l’Escola Andersen imparteix l’ensenyament configurat en Educació Infantil, Educació Primària i Educació Secundària Obligatòria, segons la llei d’educació actual.\nVOLS CONÈIXER MÉS SOBRE LA NOSTRA ESCOLA?\nInforma’t sobre quins són els nostres valors, les nostres àrees d’actuació i coneix el nostre equip.